Insinööri Vesa Pekkarisen työnantaja oli ilmoittanut uudelleenjärjestelevänsä toimintojaan. Se oli ollut odotettavissa Nokian alihankkijana toimivassa yrityksessä.

Pekkarisen työ siirtyi Espoosta Ouluun. Tuotekehityspäällikkö päätti jäädä pääkaupunkiseudulle.

– Onhan se pysäyttävä hetki, kun irtisanomisilmoitus on kädessä. Kyllä siinä ajatukset myllertää, Pekkarinen kertoo.

Myyntityötä tehnyt ja johtanut insinööri uskoi, että uusi työ löytyisi pian.

– Tein pitkästi toista sataa oikein kunnollista hakemusta, ja pääsin muutamiin haastatteluihin. Siellä kävi ilmi, että osaaminen ei ollut enää riittävää.

Työvuodet Nokialla ja sen useilla alihankkijoilla olivat olleet kiireisiä. Välillä työ oli vienyt asumaan ulkomaille. Osaaminen puhelinlaitteiden myynnissä ja tuotekehityksessä oli syventynyt ja laajentunut. Sen sijaan tietoteknisen alan muu osaaminen oli jäänyt hankkimatta.

– Sellaista yleisempää koulutusta, jolla ylläpidettäisiin taitoja ja työkykyä, oli aika vähän. En muista, että milloin sellaista olisi ollut, Pekkarinen muistelee.

Laiteosaaminen oli siis muuttunut vanhentuneeksi suomalaisilla tietotekniikan alan työmarkkinoilla.

Laiteosaajasta kouliintui ohjelmistomyyjä

Pekkarisen tulevaisuuden pelasti osaava TE-keskuksen virkailija. Hän neuvoi insinööriä hankkiutumaan takaisin koulun penkille, opiskelemaan pilvipalveluja, it-järjestelmiä ja internetin käyttöä.

– Se ratkaisi asian, että menin Aalto-yliopiston muutosagenttikoulutukseen keväällä 2012. Siihen liittyi työharjoittelu, jonka kautta sain uuden työn.

Nyt insinööri Pekkarinen on tyytyväinen mies. Pieni tietotekniikan palveluja ja ohjelmistoja myyvä yritys tarvitsi juuri hänen kaltaistaan kokenutta myyntimiestä kasvattamaan yrityksen liiketoimintaa.

Liitto vaatii lisää koulutusta

Insinööri Pekkarisen tarina kuulostaa tutulta työntekijäjärjestö Insinööriliitossa.

– Töissä ei ole enää aikaa siihen, että työnantaja kouluttaisi uusiin tehtäviin. Lähes ainut mahdollisuus kouluttautua on, kun sinut irtisanotaan tai lomautetaan, puheenjohtaja Pertti Porokari kuvailee tilannetta.

Puheenjohtaja Porokarin väitteet pohjautuvat jäsenkyselyyn, jonka liitto teki viime syksynä.

Insinööri Vesa Pekkarinen ehti pelästyä uutta työtä etsiessään, että hänen palveluksiaan ei enää tarvita yhdessäkään yrityksessä. Yle

Samaan aikaan tietotekninen ala käy läpi murrosta. Osa töistä siirtyy kovaa tahtia halvan työvoiman maihin, kuten Intiaan. Suuret yritykset siirtävät esimerkiksi ohjelmistojen koodausta Suomesta pois.

Työntekijäjärjestön silmissä näyttää siltä, että muutoksessa olevat yritykset mieluummin irtisanovat työntekijöitään kuin kouluttavat heitä uusiin tehtäviin. Suomessa tarvittaisiin lisää esimerkiksi tietoturvan osaamista.

– Samaan aikaan, kun on irtisanomistarvetta, rekrytoidaan uutta väkeä. Eikö olisi järkevää hyödyntää jo olemassa olevaa henkilöstöä ja koulia sitä uusiin tehtäviin, Porokari ihmettelee.

Liiton laskelmien mukaan suurista tietotekniikan palvelu- ja ohjelmistoyrityksistä on vähennetty noin 1500 työntekijää viime vuoden aikana.

CGI irtisanoi ja palkkaa uusia

Yksi viime vuonna työntekijöitään irtisanoneista yrityksistä on tietotekniikan palveluyritys CGI. Loppuvuodesta 270 työntekijää joutui lähtemään. Yritys työllistää Suomessa yhä 3000 ihmistä Suomessa.

Toimitusjohtaja Heikki Nikku perustelee vähennystarvetta huonoilla suhdateilla ja rakennemuutoksella.

– Osaa tuotannosta ei kannata enää tehdä Suomessa. Esimerkiksi osa viety halvemman kustannuksen maihin, Nikko kertoo.

Samaan aikaan yritys kuitenkin palkkaa uusia osaajia.

– Kyllä me myös palkataan, mutta tietysti noudatetaan yt-lakia ja kaikkia paikkoja tarjotaan irtisanotuille. Samaan aikaan on osaamiskapeikkoja. Ei pelkästään meillä, vaan väittäisin, että Suomessa ja globaalisti. Esimerkiksi tietoturva-ala kasvaa erittäin voimakkaasti, Nikko sanoo.

Toimitusjohtaja Nikku tyrmää väitteet siitä, että työnantaja ei kouluttaisi työntekijöitään.

– Kyllä me koulutetaan koko ajan. Meillä on ollut jo vuosia yhteistyötä eri yliopistojen kanssa, Nikko puhuu.

Eri alojen yrityksiä palveluvassa yrityksessä tarvitaan esimerkiksi työntekijöitä, jotka ymmärtävät tietotekniikan lisäksi eri alojen liiketoimintaan. Yritys kertoo käyttäneensä viime vuonna henkilöstönsä koulutukseen viisi miljoonaa euroa. Se tekee reilut 1500 euroa työntekijää kohden.

Between the jobs

Insinööri Vesa Pekkarinen ehti pelästyä uutta työtä etsiessään, että hänen palveluksiaan ei enää tarvita yhdessäkään yrityksessä. Kun tulevaisuus alkoi kirkastua ja polku uuteen työhön löytyi, hän tuli toisiin ajatuksiin.

– Kyllä niitä mahdollisuuksia on vaikka kuinka paljon.

Vuodet Englannissa opettivat hänelle positiivista asennetta työelämän myllerryksiin.

– Siellä oli sellainen hyvä sanonta: between the jobs. Eli ei sanota, että on työtön, vaan että on töiden välissä. Se on sellainen hyvä asenne. Kun tulee se työttömyys niin ehkä pitää silloin vähän kouluttautua ja treenata.